Harald A. Enge

Harald Anton Enge (1920–2008) var en norskfødt amerikansk fysiker. Han var professor i fysikk ved Massachusetts Institute of Technology (MIT). Enge ble kjent for sin forskning innen eksperimentell kjernefysikk, og han utviklet måleinstrumenter som ble tatt i bruk innen kjernefysisk forskning over hele verden.

Liv og virke

Bakgrunn 
Han vokste opp på Fauske i Salten, der faren, Martin Enge, var lærer og bestyrer ved fylkesskolen, mens moren, Marie, født Thingstad, var husstellærerinne.

Han tok artium ved Bodø gymnas i 1940. Han studerte elektroteknikk ved NTH i Trondheim, deretter fysikk ved Universitetet i Bergen. Han var stipendiat ved Massachusetts Institute of Technology (MIT) i halvannet år. 

Han tok doktorgraden (dr.philos.) i Bergen i 1954, basert på sin forskning ved MIT.

Karriere i USA
I 1955 fikk Enge en forsknings- og undervisningsstilling ved MIT og bosatte seg i Boston-området for godt, men beholdt kontakten med forskningsmiljøet i Bergen. Enge ble amerikansk statsborger i 1961.

Enge ble professor i fysikk ved MIT i 1963. Enge ble en internasjonalt anerkjent ekspert på utviklingen av magnetiske spektrometre. Han tok en rekke patenter og skrev en populær lærebok i kjernefysikk. Han emeriterte i 1986.

Enge ble i 1984 tildelt Tom W. Bonnier-prisen av American Physical Society for sitt bidrag til utviklingen av magnetiske spektrometre og ionestrålingsoptikk. I 1985 ble han æresdoktor ved Universitetet i Bergen.

Han var gift to ganger og fikk tre sønner i sitt første ekteskap.

Referanser 

Kjernefysikere
Professorer ved MIT
Professorer fra USA
Fysikere fra USA
Norske fysikkprofessorer
Personer fra USA født i Norge
Personer fra Fauske kommune